CHAPTER 32
Waswe, Hem Stret for Duim Gud Samting Long Sabbath?
MATTHEW 12:9-14 MARK 3:1-6 LUKE 6:6-11
JESUS HEALIM HAND BILONG WANFALA MAN LONG SABBATH
Long narafala Sabbath moa, Jesus go long wanfala sinagog, maet long Galilee. Wanfala man wea raet hand bilong hem dae hem stap long there. (Luke 6:6) Olketa man wea teachim law and olketa Pharisee barava lukluk long wanem Jesus duim and askem hem: “Hao, hem stret for healim man long Sabbath?” (Matthew 12:10) Why nao olketa ask olsem?
Olketa bigman bilong olketa Jew tingse taem laef bilong man stap long danger nomoa, hem stret for healim hem long Sabbath. Olsem example, olketa sei hem tambu for stretem bon wea brek, or bandagem joint wea miss, bikos man no savve dae long hem. Olketa kwestinim Jesus, no bikos olketa sorre long datfala man, bat olketa laekem Jesus for talem samting wea no stret mekem olketa savve accusim hem.
Bat Jesus savve long krangge tingting bilong olketa. Hem luksavve olketa garem rong tingting wea no kam from olketa Holy Raeting abaotem samting wea hem tambu for man duim long Sabbath. (Exodus 20:8-10) Samfala againstim hem finis bikos long olketa gudfala samting wea hem duim. Distaem Jesus redi for duim wanfala big samting wea bae mekem olketa stap kwaet. Hem sei long datfala man wea hand bilong hem dae: “Standap and kam long midol.”—Mark 3:3.
Jesus sei long olketa man wea teachim law and olketa Pharisee: “Sapos eniwan long iufala garem wanfala sheepsheep wea foldaon insaed hol long Sabbath, bae hem mas go aotem sheepsheep hia from datfala hol, iaman?” (Matthew 12:11) Sheepsheep hem samting wea olketa savve tek selen long hem, so olketa bae no leavim insaed hol go kasem next day, nogud hem dae and selen bilong olketa lus. And tu, Bible hem sei: “Man wea raeteous hem lukaftarem animal bilong hem.”—Proverbs 12:10.
Jesus sei moa: “Man hem barava important winim eni sheepsheep. So hem stret for duim gud samting olsem long Sabbath.” (Matthew 12:12) Diswan minim taem Jesus healim datfala man hem no brekem Sabbath. Olketa bigman luksavve samting wea Jesus talem hem barava stret, so olketa stap kwaet nomoa.
Jesus hem kros and feel nogud bikos olketa hia nating tingim datfala man. Hem lukluk long evriwan, then hem sei long datfala man: “Stretem kam hand bilong iu.” (Matthew 12:13) Man hia stretem hand bilong hem, and semtaem nomoa, hand hia gud nao. Datfala man hem barava hapi, bat waswe long olketa Pharisee wea laek for accusim Jesus?
Olketa nating hapi. Olketa go aot and story tugeta witim “olketa wea sapotim Herod. Olketa mekem plan for killim [Jesus] dae.” (Mark 3:6) Samfala hia olketa member bilong Jew religion wea olketa kolem olketa Sadducee. Bifor, olketa Sadducee and olketa Pharisee no stap gud tugeta, bat distaem olketa wan mind for againstim Jesus.
knc_Latn tpi_Latn zho_Hans tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn